II. 4. A család funkciói (Bodonyi Edit – Busi Etelka – Vizelyi Ágnes)

A család számos funkciót tölt be a társadalomban, ezek egy része nyilvánvaló, mások részletesebb magyarázatra szorulnak (Busi, 2004, Komlósi, 1998, Bagdy, 1977, Komlósi, 1997, Caplan, 1976). A család funkcióinak osztályozása többféle felosztásban ismeretes, attól függően, hogy milyen szempontok szerint történik a vizsgálatuk. Változó világunkban ezek a funkciók állandó átalakulásban vannak: míg egyes funkciók elsorvadnak, mások fontosabbakká, hangsúlyosabbakká válnak. Ez befolyásolja a családok tevékenységrendszerét, egész kultúráját, norma- és értékrendszerét. A társadalmi és gazdasági változások hathatnak kedvezőtlenül a család funkcióinak működésére.